## Uredba o uvjetima za dolazak i boravak stranih jahti i brodica namijenjenih športu i razonodi u unutarnjim morskim vodama i teritorijalnom moru Republike Hrvatske

### NN 2/2005 (4.1.2005.), Uredba o uvjetima za dolazak i boravak stranih jahti i brodica namijenjenih športu i razonodi u unutarnjim morskim vodama i teritorijalnom moru Republike Hrvatske

# VLADA REPUBLIKE HRVATSKE

13

Na
temelju članka 1020. stavka 1. alineje 2. Pomorskog zakonika (»Narodne novine«,
broj 181/2004) Vlada Republike Hrvatske je na sjednici održanoj 29. prosinca
2004. godine donijela

## UREDBU

### o uvjetima za dolazak i boravak stranih jahti i brodica namijenjenih Športu i razonodi u unutarnjim morskim vodama i teritorijalnom moru Republike Hrvatske

Članak 1.

Ovom Uredbom se propisuju
uvjeti dolaska i boravka stranih jahti i brodica u unutarnjim morskim vodama i
teritorijalnom moru Republike Hrvatske radi razonode, turističkog krstarenja,
sudjelovanja u športskim natjecanjima ili nautičkim sajmovima.

Članak 2.

Pojedini izrazi u ovoj Uredbi
imaju sljedeća značenja:

– plovilo je brodica ili
jahta strane državne pripadnosti;

– zapovjednik plovila je
osoba koja upravlja plovilom i odgovorna je za njegovu sigurnost i zakonito
korištenje;

– vinjeta je oznaka kojom se
dokazuje prijava dolaska, ispunjenje uvjeta za plovidbu u Republici Hrvatskoj,
te plaćanje naknade za sigurnost plovidbe, naknade za svjetlarinu i pomorsku
informativnu kartu;

– plovidba u Republici
Hrvatskoj je plovidba unutarnjim morskim vodama i teritorijalnim morem
Republike Hrvatske, osim neškodljivog prolaska                                     teritorijalnim
morem;

– Ministar je ministar nadležan za poslove pomorstva.

Članak 3.

Plovilom iz članka 1. ove Uredbe ne smije se
obavljati prijevoz putnika u Republici Hrvatskoj uz naplatu, odnosno obav­ljati
gospodarsku djelatnost.

Plovidba u Republici Hrvatskoj

Članak
4.

Zapovjednik
plovila koje uplovljava u Republiku Hrvatsku morskim putem dužan je najkraćim
putem uploviti u najbližu luku otvorenu za međunarodni promet radi obavljanja
granične kontrole, te obaviti sljedeće:

– ishoditi vinjetu;

– ovjeriti popis posade u lučkoj kapetaniji.

Članak 5.

Zapovjednik plovila koje je u Republiku Hrvatsku
dovezeno kopnenim putem ili se nalazi na čuvanju u luci i na drugom odobrenom
mjestu u Republici Hrvatskoj dužan je prije započinjanja plovidbe:

– ishoditi vinjetu;

– ovjeriti popis posade u lučkoj kapetaniji ili
ispostavi lučke kapetanije.

Vinjeta

Članak
6.

(1)
Plovilo mora biti na vidljivom mjestu označeno vinjetom.

(2)
Vinjetu ne mora imati plovilo čija je duljina kraća od 2,5 metara ili ima
ukupnu snagu porivnih strojeva manju od 5 kW.

(3)
Vinjetu ne moraju imati plovila na vesla, bez obzira na svoju duljinu (npr.
kajak, sandolina, pedalina i sl.).

(4) Vinjetu ne mora imati plovilo dok se nalazi na čuvanju
u luci ili na drugom odobrenom mjestu u Republici Hrvatskoj.

(5) Rok valjanosti vinjete je godina dana od dana
izdavanja, a za jedno plovilo godišnje se može izdati samo jedna vinjeta.

(6) Vinjetu izdaje lučka kapetanija ili ispostava lučke
kapetanije.

(7) Prilikom izdavanja vinjete lučka kapetanija će
provjeriti da li plovilo i posada ispunjavaju uvjete za plovidbu u Republici
Hrvatskoj.

(8) Na plovilu na koje se odnosi članak 7. ove Uredbe
odrezak vinjete mora se zalijepiti na popis osoba iz članka 7. ove Uredbe.

(9) Obrazac vinjete daje se u Prilogu 1 koji je
sastavni dio ove Uredbe.

Popis
osoba

Članak
7.

(1)
Zapovjednik plovila, koje namjerava izmjenjivati posadu tijekom plovidbe u
Republici Hrvatskoj, dužan je prilikom ishođenja vinjete u lučkoj kapetaniji
ili ispostavi lučke kapetanije ovjeriti popis osoba koje će boraviti na plovilu
za vrijeme valjanosti vinjete.

(2) Popis osoba jest poimenični popis osoba koje u
razdoblju valjanosti vinjete mogu boraviti i ploviti na plovilu iz članka 1.
ove Uredbe.

(3) Popis osoba iz stavka 1. i 2. ovog članka
ovjerava se odreskom vinjete.

(4) Obrazac popisa osoba iz stavka 1. i 2.ovog članka
daje se u Prilogu 2, koji je sastavni dio ove Uredbe.

(5) Broj osoba na popisu iz stavka 1. i 2. ovog članka
ne može biti veći od dvostrukog broja osoba koje sukladno ispravama plovila
mogu boraviti na plovilu.

(6) Iznimno, na zahtjev osobe koja upravlja plovilom,
lučki kapetan će, kada zahtjev ocijeni opravdanim predložiti Ministarstvu da se
dozvoli ukrcaj na plovilo osobe koja nije navedena u popisu osoba iz stavka 1.
i 2. ovog članka.

(7) Ukoliko se tijekom inspekcijskog nadzora utvrdi
da se na plovilu iz stavka 1. ovog članka nalazi osoba koja nije navedena u
popisu osoba iz stavka 1. i 2. ovog članka ili popis osoba nije ovjeren dijelom
vinjete, ili ga nema, smatrat će se da se plovilom obavlja kabotaža.

Članak 8.

Na plovilu koje plovi u Republici Hrvatskoj moraju se
u svrhu provjere nalaziti sljedeći dokumenti u izvorniku:

– vinjeta;

– ovjereni popis posade i putnika;

– ovjereni popis osoba koje borave na plovilu (za
plovila na koja se odnosi članak 7. ove Uredbe);

– dokaz da je plovilo sposobno za plovidbu;

– dokaz da je osoba koja zapovijeda plovilom sposobna
upravljati plovilom sukladno nacionalnim propisima države čiju zastavu vije, odnosno
sukladno propisima Republike Hrvatske;

– dokaz o osiguranju od odgovornosti za štetu počinjenu
trećim osobama;

– dokaz
o vlasništvu ili punomoć za korištenje plovila.

Postupak
prije isplovljenja iz Republike Hrvatske

Članak
9.

Zapovjednik
plovila je dužan prije isplovljenja iz Republike Hrvatske:

–
podvrgnuti se graničnoj kontroli i

–
ovjeriti popis posade u lučkoj kapetaniji ili ispostavi lučke kapetanije.

Boravak
radi sudjelovanja u Športskim natjecanjima ili nautiČkim sajmovima

Članak
10.

(1)
Plovilo koje sudjeluje na športskim natjecanjima ili dolazi u Republiku
Hrvatsku radi izlaganja na nautičkom sajmu, ne mora imati vinjetu, pod uvjetom
da je organizator športskog natjecanja ili nautičkog sajma plovilo prijavio
nadležnoj lučkoj kapetaniji najkasnije 5 dana prije početka natjecanja ili
sajma.

(2) Oslobađanje iz stavka 1. ovog članka odnosi se na
plovila koja se izlažu na nautičkom sajmu bez namjere plovidbe u Republici
Hrvatskoj.

(3) Uz prijavu obavezno organizator športskog
natjecanja dužan je priložiti i popis osoba koje će se nalaziti na plovilu.

Inspekcijski
nadzor

Članak
11.

(1)
Nadzor nad provođenjem ove Uredbe obavljaju inspektori sigurnosti plovidbe,
osobe ovlaštene za provođenje inspek­cij­skog nadzora sigurnosti plovidbe,
osobe ovlaštene za provođenje carinskog nadzora, te policija.

(2) Ako osoba iz stavka 1. ovog članka utvrdi da
plovilo ili zapovjednik ne udovoljava uvjetima ove Uredbe, zabranit će plovidbu
plovilom do otklanjanja utvrđenog nedostatka.

(3) Ako se nedostatak ne može otkloniti u razumnom
roku, a plovilo je uplovilo u Republiku Hrvatsku morskim putem, osoba iz stavka
1. ovog članka će naložiti isplovljenje plovila iz unutrašnjih morskih voda i
teritorijalnog mora Republike Hrvat­ske.

(4) Pored mjera iz stavka 2. i 3. ovog članka, osobe
iz stavka 1. ovog članka će pokrenuti prekršajni postupak, te izreći druge
mjere predviđene zakonom.

Prijelazne
i zavrŠne odredbe

Članak
12.

(1)
Prijava dolaska i boravka stranih jahti i brodica u unutrašnjim morskim vodama
i teritorijalnom moru Republike Hrvatske, koja je ishođena prije stupanja na
snagu ove Uredbe ostaje na snazi do roka njene valjanosti.

(2) Plovilom za koje je ishođeno odobrenje za
iznajmljivanje jahti i brodica pod stranom zastavom (charter licenca), sukladno
odredbama Uredbe o uvjetima za dolazak i boravak stranih jahti i brodica
namijenjenih športu i razonodi u unutarnjim morskim vodama i teritorijalnom
moru Republike Hrvatske (»Narodne novine«, br. 16/2001, 118/2001 i 45/2004), može
se obavljati djelatnost u Republici Hrvatskoj do isteka roka valjanosti charter
licence, pod uvjetima propisanim člankom 1030. Pomorskog zakonika.

(3) Ako
sukladno nacionalnim propisima države čiju zastavu plovilo vije, osoba koja
upravlja plovilom ne mora biti osposobljena za upravljanje, ista mora ishoditi
odgovarajuće uvjerenje ili svjedodžbu o osposobljenosti, sukladno propisima
Republike Hrvatske, najkasnije do 1. siječnja 2006. godine.

Članak
13.

Danom
stupanja na snagu ove Uredbe prestaje važiti Uredba o uvjetima za dolazak i
boravak stranih jahti i brodica namijenjenih športu i razonodi u unutarnjim
morskim vodama i teritorijalnom moru Republike Hrvatske (»Narodne novine«, br.
16/2001, 118/2001 i 45/2004).

Članak
14.

Ova
Uredba stupa na snagu osmog dana od dana objave u »Narodnim novinama«.

Klasa:
342-01/04-01/02
Urbroj: 5030115-04-3
Zagreb, 29. prosinca 2004.

Predsjednik
**dr. sc.** **Ivo Sanader**, v. r.

![](dodatni/354385.gif)
![](dodatni/354386.gif)
![](dodatni/354387.gif)

Uredba, NN 2/2005-13